Boewe besteel City Power vinniger as wat hy kan vervangCity Power sê sy mini-substasies word weggedra of beskadig vinniger as wat hy dit kan vervang. (Foto: City Power) Johannesburg se transformators blaas op of word gesteel en City Power sukkel al hoe meer om voor te bly met die vraag na krag terwyl die hoër fases van beurtkrag voortduur. “Ons verloor elke dag gemiddeld twee mini-substasies weens diefstal en vandalisme oor ons diensleweringsentrums heen. Roodepoort word die swaarste getref,” sê Isaac Mahamba, woordvoerder van City Power. “Die uitwerking van beurtkrag op ons infrastruktuur is hoog.” Nadat hoër fases van beurtkrag ingestel is – tans geld fase 4- en fase 5-beurtkrag op verskillende tye – het City Power meer mini-substasies verloor as wat hy kan vervang. Teen Woensdag het City Power minstens 14 van dié substasies benodig om onderbrekings in verskeie gebiede te herstel. Van die mini-substasies wat die afgelope ruk beskadig is, was agt in Roodepoort, vier in die Reuven-diensleweringsentrum, een in Randburg en een in Midrand. Oor die afgelope jaar het 205 dae van beurtkrag gegeld en City Power moes in dié tyd meer as 390 van die mini-substasies teen ŉ koste van R200 miljoen vervang. “Dit is die rede waarom ons nie meer daarvan in voorraad het nie,” sê Mangena. ŉ Bestelling vir nuwe toerusting is reeds geplaas en City Power verwag die nuwe besending binne die volgende week. Daar is egter ŉ wagtydperk vir die lewering van die stasies en tydens die Kerstyd het die meeste fabrieke boonop hul deure gesluit. “Die uitwerking van die hoë vraag na mini-substasies het ook ŉ duik in ons begroting gemaak. Ons het reeds 80% van ons begroting vir die ganse boekjaar bestee.” Die mini-substasies word gesteel wanneer beurtkrag in bepaalde gebiede ingestel moet word. Die gebiede in Roodepoort wat veral geteister word, sluit in Lufhereng, die Roodepoort-sakekern, JG Strydom, Witpoortjie, Wilgeheuwel en Weltevreden. Mangena sê herstelwerk in hierdie gebiede staan stil tot die voorraad mini-substasies aangevul kan word. “Ons doen ŉ beroep op kalmte en geduld van ons klante terwyl ons hard werk om die tekort te pak. “Ons pleit ook by inwoners om waaksaam te wees en te help om hul kraginfrastruktuur te beskerm deur enige verdagte bedrywighede naby elektriese installasies aan te meld.”